Pierre Paris de La Jasse, doyens de Chaalons, conseillier de Monseigneur le duc de Bourgoigne, gouverneur de la Chancellerie de son duchié, en absence de Monseigneur son chancelier. Façons savoir à touz ceulx qui verront et ourront ces présentes lettres, que l’an de Nostre Seigneur courrant mil troiz cenz quatre vinz et nuef, le mardi, jour de la feste Saint Laurent, dixaime jour du mois d’aoust, environ hore de prime dudit jour, en la ville de Sehurre, en l’eglise de Saint Martin devant le grant altey, en la présence de nostre amey et féal messire Pierre Gaston de Sehurre, preste, coadjuteur de discrète personne Amiot Arnalt de Dijon, notaire de Beaune pour ledit Monseigneur le Duc, et des tesmoins cy-après escriptz, furent présenz noble et puissant seigneur Monseigneur Guillaume de Vienne, sires de Saint Georges, chevalier, d’une part; Perrenot Le Morandet, maires de la ville et commune de Sehurre; Odot de Montmoyen; Jehan Quillot; Aymé du Bourg; Girart Bernard; Michiel Bratechart; Odot Berbiz et Guillot Chevalier, escheviz de la dite ville et commune de Sehure, et auxi toute la dicte commune, qui pour ce estoit assemblée, et appellée au son de la cloiche, au cors courney et au cry du sergent de la mairie de la dicte ville et commune de Sehurre, anxin com il est de coustume en la dite ville de Sehurre, d’autre part. Liquelx Monseigneur Guillaume de Vienne, audit maires et escheviz et à la dicte commune exhiba et présenta unes lettres scellées du propre seel de noble et puissant signeur Monseigneur Hugues de Viennes, sires de Salleres, desquelles lettres la teneur s’ensuit: Hugues de Vienne, sires de Salleres, au maires et es escheviz de la ville et commune de Sehurre et à chascun d’eulx sur ce requis, salut. Savoir vous façons que, pour certaines et justes causes en pour certains titres, nous, de certaine science et de propoux comme bien advisez, avons donney, baillé et transpourtey à nostre très chier et bien amey frère Monseigneur Guillaume de Vienne, signeur de Saint George, chevalier, nostre ville de Sehurre, les rentes et émolumenz, noblesses, jurisdictions, fiefz, rerefiez et toutes autres chouses appartenans à la dicte ville de Sehurre, pour lui et ses hoirs à touz jours mais perpétuellement. Si vous mandons et commandons et à chascun de vous par soy que vous et un chascun de vous en droit soy, tenez et recevez nosdit frère et ses hoirs en signeurs dudit lieu de Sehurre, ensamble les appartenances d’icelli quelconques et que senz delay vous entrez en sa foy et homaige de fait. C’est assavoir un chascun anzin com il estoient en la nostre, senz difficultey ne contredit aucun. Et en ce facent, nous vous quictons et un chascun de vous et voulons vous estre quictes et délivrés perpétuelment de touz homaiges, services, foy et autres chouses de servituz, don vous estes tenuz à nous à cause que dessus. En tesmoignaige de laquel chouse nous avons mis nostre seel en ces présentes lettres, faites et données à Sainte Croix le mardi devant la Saint George, l’an mil troiz cenz quatre vinz et neuf, anxin soigné: Par Monseigneur, P.C. DE PERRIERE. Pourquoy ledit Monseigneur Guillaume de Vienne disoit et requéroit esdiz maires, eseheviz et commune que il le voulessient tenir et recevoir, pour lui et pour ses hoirs, en signeur de la dicte ville de Sehurre, ensamble des appartenances d’icelle, toutes et singuleres quelconques, et que lesdiz maires, escheviz et ladicte commune, et chascun d’eulx en droit soy voullessient entrer en sa foy en homaige de fait, anxin que il estoient en la foy et homaige dudit Monseigneur Hugue, son frere. Vehues, actendues et considérées la péticion et requeste dudit Monseigneur Guillaume de Vienne et les lettres dessus dictes, par lui exhibées et presentées, comme dit est, monstrerent lesdiz maires et escheviz audit Monseigneur Guillaume de Vienne, présente la dicte commune, unes lettres scelées du seel de la Cour Monseigneur l’official de Besanceon, esquelles estoit incorporée la charte des privileges et franchises, qui jadix furent données et ouctroyées des devanciers dudit Monseigneur Guillaume de Vienne à la dicte ville et commune de Sehurre, si comme il apparessoit de la première face; et contenoient lesdictes lettres entre les autres chouses, que li signeurs que seront successivement signeurs de Sehurre davent jurer en la dicte yglise la franchises et les privileges dessus diz et croire au transcript ou vidimus des dictes chartres, quant il sera seelley du seel de la Court de Besanceon. Disoient encour lesdiz maires et escheviz que messire Hugues de Vienne, jadix sires de Sehurre, père dudit Monseigneur Guillaume de Vienne cuy Dieu pardoint, et messire Hugues de Vienne, son fils, freres dudit Monseigneur Guillaume, autres fois avoient agréhées, louhées, consenties et ratiffiées lesdictes lettres, esquelles sont transcriptz lesdiz privileges, et adjoustée pleinement foy à ycelles auxi comme se li originalz fuissient présenz, et yceulx privileges avoient jurey tenir et garder fermement, sens corrumpre. Si requéroient lesdiz maires et escheviz, tant en nom d’eulx et pour eulx, comme pour et en nom de ladicte commune, à ce présent audit Monssigneur Guillaume de Vienne, que li pleust faire le sairement anxin et pour la forme et menière que si devanciers l’avoient fait, de garder et maintenir fermement les franchises et privileges de la dicte ville et commune de Sehurre, anxin comme il estoient contenuz es dictes lettres, et les diz maires et escheviz, pour et en nom que dessus estoient prestz de tenir et recevoir ledit Monseigneur Guillaume de Vienne en signeur de la dicte ville de Sehurre, ensamble des appartenances toutes et singuleres d’icelle ville de Sehurre et de entrer en sa foy et homaige. Ces chouses auxin monstrées et requises de par les diz maires et escheviz, pour et en nom que dessus, li dit Monssigneur Guillaume de Vienne, de son bon grey et de sa pure, bonne et franche volontey, agréant et acceptant les dictes lettres et en adjoustant plenière foy à ycelles, en tant comme elles sont acordables es originalz don elles pallent en grant révérance sur l’aultey de Saint Martin dessus dit, jura devant lesdiz maires, escheviz et commune de tenir, garder et maintenir les franchises et les previleges de la dicte ville et commune de Sehurre, anxin comme elles se contiennent ou transcript et es lettres que monstrées li furent et que anxin se commancent. Nous Officialz de la Cour de Besanceon, façons savoir à touz que nous avons vehu, de mot à mot diligemment lehu et esgarder unes lettres non rasées, non chancelées, non effacées, non corrumpues, non malmenées en aucune partie de lour, mais saines et entières en seel et en escripture, anxin commil apparessoit en la première face, desquelles la teneur est tel: Au nom de la Saincte Trinitey, Dieu l’octroit. L’an de l’incarnation Jhesu Crist mil deux cenz septante et huit ou mois de may. Je Phelippes diz de Vienne, sires de Paigney et de Sehurre, etc., et anxin se fenissait: Ce fut fait et donney l’an et le mois devant diz. Et nous Officialz de la Cour de Besanceon, dessus diz, en tesmoignaige de nostre vision et leccion avons mis le seel de la Court de Besanceon en cest transcript, trait et pris de mot à mot diligemment du vray original, faite premièrement collacion diligent. Donney à nostre vision le sambadi devant le feste Saint George, l’an de Nostre Seigneur mil troiz cenz et quinze ou mois d’avril. Et lesdiz maires et escheviz et toute ladite commune sur ce ledit Monseigneur Guillaume de Vienne ont rechu à lour signeur, saulf le droit d’autruy et saulf le droit de ladicte ville de Sehurre. Et li ont jurez, lesdiz maires et escheviz, pour et en nom que dessus, de garder son droit léalment, anxin comme faire le davent pour les poinz de la chartre de lour franchises et privileges. Et lesquelx sairemens desdiz maires et escheviz, pour et en nom que dessus, ledit Monseigneur Guillaume de Vienne a ehuz fermes, acceptables et agréable, comme en foy et homaige pour eulx et pour ladicte commune. Et esquelles chouses dessus dictes, toutes et singuleres, anxin comme elles furent faictes, traictiées, consenties et ouctroyées devant ledit coadjuteur, furent présens messires Eudes de La Faye, curé de Pontoulx, messire Guy Maceon, prestes, demorans à Sehurre; Thevenin d’Arconcey, escuyer; Perrenot de Massilley, demorant à Longepierre, et plusieurs autres; si comme ledit coadjuteur auquel, quant à ce et en plus grant cas nous adjoustons plene foy, nous, à ces chouses rapourtées, anxin avoir estey faictes, dictes véritablement, et liquel coadjuteur, pour ce, fut especialment requis et appellez pour en donner instrument et lettres de tesmoignaige dessoubz le seel de la Court de Monseigneur le duc de Bourgogne du raport et à la relacion duquel coadjuteur, nous avons mis ledit seel en ces présentes lettres; lesquelles furent faictes et données en tesmoignaige de veritey, à la requeste desdiz maires et escheviz, pour et en nom que dessus, l’an, le jour, hore et lieu que dessus. Ita est: P. GASTONIS.